b'\n_START_ARTICLE_\nSj\xc3\xb8rslev\n_START_SECTION_\nFaciliteter\n_START_PARAGRAPH_\nSj\xc3\xb8rslev Skole ligger i udkanten af Sj\xc3\xb8rslev, hvorfra der kun er \xc2\xbd km til udkanten af Demstrup. Skolen har 134 elever, fordelt p\xc3\xa5 0.-6. klassetrin. Fritidsdelen omfatter en SFO med 59 elever p\xc3\xa5 0.-3. klassetrin samt en klub. Ved siden af skolen ligger Sj\xc3\xb8rslev og Demstrup Egnscenter med byernes hal. Sj\xc3\xb8rslev-Demstrup Idr\xc3\xa6tsforening (SDIF) tilbyder fodbold, badminton og gymnastik._NEWLINE_Plejecentret Solg\xc3\xa5rden er opf\xc3\xb8rt i 1999-2000 og best\xc3\xa5r af 2 boenheder med i alt 22 lejligheder._NEWLINE_Sj\xc3\xb8rslev og Demstrup har f\xc3\xa6lles kontaktudvalg, der varetager omr\xc3\xa5dets interesser overfor kommunen og udsender et informationsblad 4 gange om \xc3\xa5ret.\n_START_SECTION_\nHistorie\n_START_PARAGRAPH_\nByens navn ses f\xc3\xb8rste gang p\xc3\xa5 skrift i 1430 \xe2\x80\x93 som Si\xc3\xb8rsl\xc3\xb8ff. Men endelsen "-lev", der betyder noget overladt eller efterladt, viser at navnet i hvert fald er fra f\xc3\xb8r \xc3\xa5r 600. M\xc3\xa5lebordsbladet fra 1800-tallet har stavem\xc3\xa5den S\xc3\xb6rslev. Men senere er stavem\xc3\xa5den blevet \xc3\xa6ndret fra S\xc3\xb6rslev til Sj\xc3\xb8rslev._NEWLINE_I Middelalderen kom de fleste b\xc3\xb8nder under herreg\xc3\xa5rden Aunsbjerg, der ligger 2 km vest for Sj\xc3\xb8rslev._NEWLINE_Det var i Sj\xc3\xb8rslev Kirke, det sidste m\xc3\xb8de blev holdt i 1523 mellem den opr\xc3\xb8rske adel og Christian 2.\'s udsendinge, hvorefter kongen flygtede fra Danmark.\n_START_SECTION_\nStationsbyen\n_START_PARAGRAPH_\nI 1901 blev Sj\xc3\xb8rslev beskrevet s\xc3\xa5ledes: "Sj\xc3\xb8rslev (1453: S\xc3\xb8rsl\xc3\xb8ff) med Kirke, Skole, Missions- og Forsamlingshus (opf. 1898 og 1887) samt Sparekasse (opr. 30/6 1879; 31/3 1899 var...Antal af Konti 408);" M\xc3\xa5lebordsbladet fra 1900-tallet viser desuden en smedje._NEWLINE_Sj\xc3\xb8rslev fik i 1912 station p\xc3\xa5 R\xc3\xb8dkj\xc3\xa6rsbro-Kjellerup Banen, som i 1924 blev forl\xc3\xa6nget til Silkeborg og skiftede navn til Silkeborg-Kjellerup-R\xc3\xb8dkj\xc3\xa6rsbro Jernbane. Stationen blev anlagt p\xc3\xa5 bar mark 400 m nordvest for kirken for ogs\xc3\xa5 at betjene nabolandsbyen Demstrup. Stationen havde ved oml\xc3\xb8bs-/l\xc3\xa6ssesporet en svinefold og et afl\xc3\xb8bssporskifte, s\xc3\xa5 godsvognene ikke trillede ud p\xc3\xa5 hovedsporet._NEWLINE_Stationsbygningen er bevaret p\xc3\xa5 Trekanten 10, ikke l\xc3\xa6ngere p\xc3\xa5 bar mark, men i udkanten af byen, som er vokset herud. Kvarteret omkring den tidligere station er ogs\xc3\xa5 i dag hjemsted for de to nabobyers f\xc3\xa6lles faciliteter: skolen, egnscentret og plejehjemmet.'